Elke stem tel op 1 November | Netwerk24
Elke stem tel op 1 November
Deur Frik Lotz, Sasolburg 15 September 2021 05:08
Oor die munisipale verkiesing wat om die draai is en waarom mense moet stem en vir wie hulle moet stem:
Gestel tien kiesers gaan stem, ses vir die ANC en vier vir opposisiepartye, dan kry die ANC 60% van die stemme en die opposisie 40%.
Gaan stem een opposisiekieser nie, verander dit die prentjie drasties. Met nege kiesers wat vir die ANC stem en net drie vir die opposisie kry die ANC 'n tweederde-meerderheid.
Dit mag nie gebeur nie. Daarom moet elkeen wat ontevrede is met die ANC, en hulle wil weghou van die mag, gaan stem.
Daar waar die ANC dan minder as 50% van die stemme kry, kan opposisiepartye saamwerk en 'n koalisieregering vorm om die ANC weg te hou van die mag.
Dit moet egter 'n werkbare koalisie wees en die EFF moet beslis nie deel wees daarvan nie.
Maar vir wie moet 'n mens stem? Die eenvoudige antwoord is om te kyk watter party se waardes ooreenstem met jou eie waardes en ook daadwerklik gaan opstaan vir jou regte as kieser.
Gaan stem dan vir daardie party op die proporsionele stembrief en ook vir die party se kandidaat in jou wyk.
Onthou, elke stem tel en geen stem gaan verlore en word gemors nie, selfs al wen jou party se kandidaat nie die wyk nie. Al die proporsionele stemme vir jou party en ook al die stemme vir jou party se kandidate word bymekaargetel en dit gaan uiteindelik bepaal op hoeveel setels jou party geregtig is.
Gaan kyk met 'n vergrootglas na elke party en sy kandidate en moenie geflous word deur onwerkbare, leë politieke beloftes nie. Maak 'n ingeligte besluit, staan dan op en gaan trek jou kruisie by die party en die kandidaat van jou keuse.